यात्री वेटिंग में और रिजर्वेशन टिकट में बता दिया नो-रूम
ट्रेन में रिजर्वेशन कराते समय सतर्क रहिए। टिकट प्रिंट होते ही दर्ज जानकारियों को पढ़ लें कि कहीं कुछ गलत तो प्रिंट नहीं हो गया है। दरअसल, भारतीय रेल का रिजर्वेशन सिस्टम लगातार गलत टिकटें जारी कर रहा है। नया मामला वेटिंग में रहने वालों के टिकट में नो-रूम दर्ज होने का है, जिसे लेकर रेल अफसर भी असमंजस में पड़ गए हैं। इससे पहले गीतांजलि एक्सप्रेस की दो बर्थ को तीन अलग-अलग पीएनआर के जरिए चार यात्रियों को एलॉट होने का मामला सामने आया था।
राउरकेला के ए भारतीया को परिवार के साथ उमरिया जाना था और वहां से 27 दिसंबर को राउरकेला लौटना था। उन्होंने 20 नवंबर को चार लोगों के लिए हरिद्वार-पुरी उत्कल एक्सप्रेस के एसी थ्री टायर में टिकट लिया। सभी वेटिंग में थे। इनमें से चार यात्रियों की यात्रा रद्द हो गई। भारतीया ने 23 दिसंबर की दोपहर 12:07 बजे टिकटें कैंसिल करा दिए। नया टिकट जारी हुआ। घर पहुंचकर टिकट देखा तो चौंक पड़े। दरअसल, टिकट में यात्रियों के वेटिंग नंबर की जगह नो-रूम लिखा था। पीआरएस काउंटर गए तो रिजर्वेशन क्लर्क भी हतप्रभ रह गए। पहली बार नो-रूम लिखा टिकट जारी हुआ था। पीआरएस सिस्टम में छानबीन की गई तो दोनों यात्री वेटिंग में दिख रहे थे। रिजर्वेशन सिस्टम और टिकट में अलग-अलग जानकारी दर्ज रहने के मामले में कर्मचारी भी जवाब नहीं दे सका।
ये बता रहा पीआरएस
ए भारतीया को पीएनआर नंबर 2212070759 से टिकट जारी हुआ है। दैनिक भास्कर ने इसी पीएनआर का पोजिशन हासिल किया। पता लगा कि ए भारतीया का टिकट 5 तो एन भारतीया का टिकट 6 नंबर वेटिंग पर है। अब यात्री हलाकान हैं कि टिकट में नो-रूम दर्ज है, फिर सफर कैसे करेंगे। रेल अफसर भी जवाब नहीं दे पा रहे हैं।
मुंबई में भी ऐसी गड़बड़ी
वेटिंग में रहने वालों के टिकट में नो-रूम दर्ज होने का मामला मुंबई में भी सामने आया है। मुंबई निवासी सोमा एसजे ने 6 लोगों के लिए एलटीटी से सिकंदराबाद जाने ट्रेन नंबर 18520 में रिजर्वेशन कराया। इन्हें पीएनआर नंबर 8241599277 से टिकट जारी हुआ। 4 यात्रियों के टिकट कैंसिल कराने पड़े। शेष दो यात्रियों के लिए जारी टिकट में नो-रूम लिखा था, जबकि निशांत एसजे और प्रशांत एसजे वेटिंग में थे। इन्हें 24 दिसंबर को सफर करना था। लिहाजा, रेल अफसरों से मिले। आखिरकार पनवेल के रिजर्वेशन सुपरवाइजर ने वेटिंग पोजिशन दर्ज किया। यात्री तब ट्रेन में सवार हो सके।
hin_Deva hin_Deva hin_Deva hin_Deva hin_Deva hin_Deva hin_Deva